Diari Oficial de la Generalitat Valenciana


Sumari del DOGV 9538, del 21-02-2023 (2023/1652)

ORDRE 1/2023, de 15 de febrer, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions per a la rehabilitació d'edificis i l'adequació de l'entorn construït en municipis mitjançant el Pla Conviure i es convoquen les ajudes per a l'exercici 2023.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9538

Data del DOGV
:   21-02-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/1652


Data del document
:   15-02-2023

Organisme emissor
:   Vicepresidència Segona i Conselleria d'Habitatge i Arquitectura Bioclimàtica

Tipus de document
:   Ordre

Anàlisi jurídica

 Descriptors 

:   * ajuda pública
    * edifici
    * administració local
    * ajuda a la construcció
    * urbanisme

ORDRE 1/2023, de 15 de febrer, de la Vicepresidència Segona i Conselleria d'Habitatge i Arquitectura Bioclimàtica, per la qual s'aproven les bases reguladores per a la concessió de subvencions per a la rehabilitació d'edificis i l'adequació de l'entorn construït en municipis mitjançant el Pla Conviure i es convoquen les ajudes per a l'exercici 2023. [2023/1652]  
  
La Llei 1/2019, de 5 de febrer, de la Generalitat, de modificació de la Llei 5/2014, de 25 de juliol, d'ordenació del territori, urbanisme i paisatge de la Comunitat Valenciana, estableix en el preàmbul la necessitat que les ciutats, els pobles i, en general, totes les àrees urbanes atenguen de la manera més adequada les necessitats de les persones. El context actual, caracteritzat, d'una banda, per una progressiva preocupació per la millora de la sostenibilitat i eficiència de l'entorn urbà i, d'una altra, per la seua inexorable degradació, obliga que les administracions públiques, en l'àmbit de les seues competències, adopten amb la màxima celeritat possible mesures tendents a pal·liar els efectes negatius d'aquesta problemàtica.  
A conseqüència d'això, la Vicepresidència Segona i Conselleria d'Habitatge i Arquitectura Bioclimàtica, en virtut de les seues competències atorgades pel Decret 105/2019, de 5 de juliol, del Consell, en matèria de planificació i desenvolupament de les mesures necessàries per a la realització de programes destinats a la millora de la qualitat, rehabilitació i eficiència energètica, va desenvolupar en l'exercici 2021 el Pla Conviure per a donar un nou impuls a la recuperació d'edificis i espais públics. Amb la present ordre i convocatòria es pretén donar continuïtat a aquest pla concedint més subvencions per a aconseguir l'objectiu perseguit. Com a principal novetat, des de l'exercici 2022, les bases incorporen una segona subvenció bàsica per a les entitats que sol·liciten únicament la subvenció del cost de la redacció d'una estratègia local de rehabilitació de l'entorn construït, sempre que complisquen els requisits per a rebre les ajudes i aporten tota la documentació requerida. D'aquesta manera, es prioritza que el major nombre possible de municipis tinguen una estratègia de rehabilitació com a full de ruta per a les futures actuacions a realitzar en el municipi.  
En el marc del més estricte respecte per l'autonomia local, la instrumentació de totes les obres a finançar l'efectuaran els mateixos municipis, vertaders coneixedors de les necessitats bàsiques dels seus veïns i veïnes.  
Són quatre les claus que emparen aquest pla: l'aposta per un model sostenible, la defensa d'una concepció ecosistèmica del medi urbà, la defensa del que és públic com un model exemplificant i, finalment, la implementació de mecanismes de governança innovadora.  
Sota el principi de la reutilització és prioritari orientar els esforços en l'adequació i recuperació del que ja està construït com a mitjà més eficaç i eficient de reduir l'impacte de les nostres accions. La rehabilitació cobra, doncs, en aquest sentit un redoblat protagonisme i està cridada a ser la peça clau del sector en les pròximes dècades. En l'àmbit urbà, l'aposta per un urbanisme de proximitat ha de ser clara: dotar de serveis, equipaments i espai públic accessible i amable, promoure l'ús flexible per a dotar-nos de ciutats i pobles més inclusius, densificar l'existent i facilitar la cohesió social.  
En segon lloc, l'espai públic, tant interior com exterior, ha de poder anticipar-se i, si arriba el cas, fer front a les cada vegada més freqüents i lesives emergències climàtiques i sanitàries. Tot això pot materialitzar-se fomentant la renaturalització de la ciutat, la mobilitat ciclopedestre, l'ús de criteris d'economia circular, combatent l'efecte illa de calor, potenciant les infraestructures hídriques, verdes… En suma, una concepció de cadascun dels elements que constitueixen el medi urbà amb relació al conjunt.  
En tercer lloc, allò que és públic ha d'erigir-se com un model. Promoure la rehabilitació d'edificis i espais públics. Millorant la seua habitabilitat i la seua condició energètica permet dotar de serveis la ciutat existent, però molt especialment incentiva canvis de model. Per això cal ser doblement exigent amb els objectius i resultats de la intervenció pública.  
Finalment, tot això no té cabuda sense comptar amb les persones des de l'arrancada de les iniciatives. Compartir aquests reptes amb la ciutadania passa per començar a reconéixer un model urbà més sostenible amb tècnics i administradors locals per a obrir camí a mecanismes de consens i cooperació amb la societat civil i la ciutadania, a partir de fórmules de codisseny i cogestió entre Administració i agents del territori.  
L'objecte principal d'aquesta línia d'ajudes és el suport a les entitats locals per a la rehabilitació del seu patrimoni urbà o edificat. Això, tanmateix, no ha de concebre's com una actuació aïllada. Per a complir aquests objectius, les entitats locals haurien de disposar d'una estratègia local de rehabilitació de l'entorn construït i, per això, amb aquesta norma se subvenciona la realització d'aquestes estratègies d'actuació urbana en el cas que l'entitat local no dispose d'aquesta. En efecte, amb aquest pla es pretén donar suport a un canvi d'estratègia en matèria de rehabilitació i adequació de l'entorn construït, de manera que l'actuació concreta objecte de la subvenció principal jugue un paper rellevant en el canvi de model.  
No obstant això, per a atendre aquells casos en els quals no s'ha redactat encara aquesta estratègia i, addicionalment, amb la finalitat de sistematitzar la presa de dades en l'àmbit autonòmic, s'exigeix per a la sol·licitud d'aquesta ajuda que l'entitat local dispose del document denominat «Fitxes per a l'elaboració d'una estratègia local de rehabilitació de l'entorn construït», d'acord amb el model disponible en la pàgina web de la Conselleria. Aquest document serà un punt de partida comuna per a tots els municipis que permetrà millorar la coordinació i dissenyar amb millor criteri estratègies de rehabilitació supramunicipals.  
Amb aquesta ordre la conselleria competent en matèria d'habitatge i rehabilitació estableix les bases reguladores per a la concessió d'ajudes per a la rehabilitació d'edificis i l'adequació de l'entorn construït en municipis de la Comunitat Valenciana, i s'acompleix el que es disposa en l'article 160.2.b de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Vist que l'exercici de la facultat de convocar les subvencions es troba actualment delegada en el director general, d'acord amb el resolc tercer, apartat 8, de la resolució de delegació de competències de 2 d'agost de 2019, és necessari reclamar, per part del vicepresident segon, l'exercici de la facultat de convocar subvencions, en virtut de l'article 10 de la Llei 40/2015, d'1 octubre, de règim jurídic del sector públic, i acreditada la necessitat de l'aprovació conjunta de les bases reguladores i de la convocatòria atesa la complexitat tècnica d'aquestes ajudes i amb el propòsit de facilitar la seua comprensió a la ciutadania, pertoca l'avocació de la competència per a convocar les ajudes establides en aquesta ordre l'atribució de la qual es troba delegada.  
Amb relació a la política de la competència de la Unió Europea, les ajudes que es promouen no requereixen notificació o comunicació a la Unió Europea, per no falsejar o amenaçar de falsejar la competència, de conformitat amb el que s'estableix en l'article 107 del Tractat de funcionament de la Unió Europea, ja que les ajudes van destinades a entitats locals. Per raó de la qualitat de les entitats beneficiàries i de l'objecte de les subvencions, aquestes accions subvencionables, per ser activitats de caràcter no econòmic, no afecten la competència ni els intercanvis comercials entre els estats membres i tampoc afavoreixen determinades empreses o produccions.  
Per tant, i en compliment del que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques del Consell, s'ha remés el corresponent informe a la Direcció General de Finançament i Fons Europeus.  
D'altra banda, mitjançant la previsió d'una línia expressa en els pressupostos de la Generalitat, contextualitza àmpliament la seua incardinació en el pla estratègic de subvencions per al període 2023-2025, aprovat per la Resolució de 6 de febrer de 2023, de la Vicepresidència Segona i Conselleria d'Habitatge i Arquitectura Bioclimàtica, i queden normats, a més, els mètodes de control per a la comprovació del compliment de les obligacions inherents a l'atorgament de les subvencions, segons el que es disposa en els articles 164 i 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
En virtut de tot això, complits els tràmits procedimentals oportuns, vistes la Llei 39/2015, d'1 d'octubre, del procediment administratiu comú de les administracions públiques; la Llei 40/2015, d'1 octubre, de règim jurídic del sector públic; la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat; el Decret 240/2019, de 25 d'octubre, del Consell, d'aprovació del Reglament orgànic i funcional de la Vicepresidència segona i Conselleria d'Habitatge i Arquitectura Bioclimàtica, i altres normes de general i pertinent aplicació,  
  
  
ORDENE  
  
Primer  
Aprovar les bases reguladores per a la concessió de subvencions per a la rehabilitació d'edificis i l'adequació de l'entorn construït en municipis de la Comunitat Valenciana mitjançant el Pla Conviure, amb el tenor següent:  
  
Primera. Objecte i procediment de concessió  
1. Constitueix l'objecte d'aquesta ordre l'establiment de les bases reguladores que regiran el procediment de gestió i concessió de subvencions de la conselleria amb competències en rehabilitació per a la rehabilitació d'edificis i l'adequació de l'entorn construït en municipis de la Comunitat Valenciana.  
2. El procediment de concessió d'aquestes subvencions es tramitarà en règim de concurrència competitiva, i s'iniciarà d'ofici mitjançant la publicació en el Diari Oficial de la Generalitat Valenciana de la present ordre de bases i convocatòria.  
  
Segona. Actuacions subvencionables  
1. Són actuacions subvencionables:  
a) Obres de rehabilitació, renovació, ampliació o adequació d'edificis del patrimoni d'entitats locals d'ús social, administratiu, de serveis, o de caràcter cultural o històric, fins i tot estratègia local de rehabilitació si és el cas.  
En el cas de renovació haurà de justificar-se tècnicament la impossibilitat de realitzar la rehabilitació de l'edifici.  
b) Adequació de l'entorn construït mitjançant l'actuació en espais públics com ara carrers, places o zones d'esplai i esbarjo, fins i tot estratègia local de rehabilitació si és el cas.  
c) Únicament l'estratègia local de rehabilitació.  
2. Perquè siguen subvencionables les actuacions anteriorment descrites, hauran d'incloure's les corresponents fitxes per a l'elaboració d'una estratègia local de rehabilitació de l'entorn construït.  
  
Tercera. Entitats beneficiàries de les ajudes  
1. Podran accedir a la condició de beneficiàries les administracions locals i altres entitats del sector públic d'àmbit local que tinguen la titularitat patrimonial de l'immoble, o justifiquen estar en disposició d'adquirir-lo, on es proposa la rehabilitació de l'edifici o l'adequació de l'entorn construït, que seran també les promotores de l'actuació i sol·licitants de les ajudes.  
2. No podran obtindre la condició de beneficiàries les entitats locals incurses en alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
3. No podran obtindre la condició de beneficiàries aquelles entitats que ja ho hagen sigut per a la mateixa actuació com a resultat d'altres convocatòries d'aquestes ajudes en exercicis anteriors.  
  
Quarta. Requisits de les entitats beneficiàries  
L'entitat local, en la seua qualitat de beneficiària de la subvenció, queda obligada al compliment de les obligacions previstes en la Llei 38/2003, de 17 de novembre, general de subvencions, i també a les que deriven de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i resta de normativa que resulte d'aplicació, i concretament les següents:  
a) Tindre donada d'alta la domiciliació bancària de manera automatitzada a través del sistema informàtic PROPER en compliment del que es disposa en l'Ordre 2/2022 de la Conselleria d'Hisenda i Model Econòmic, en el cas que la part beneficiària de la subvenció siga persona obligada a utilitzar l'esmentat tràmit.  
b) Per al pagament de les ajudes, l'entitat beneficiària haurà d'acreditar estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb el que es disposa en l'article 199 de la Llei 8/2010, de 23 de juny, de la Generalitat, de règim local de la Comunitat Valenciana.  
  
Cinquena. Condicions particulars de les actuacions objecte d'ajudes  
1. Per a l'obtenció de les ajudes sobre immobles de titularitat patrimonial pública corresponents a les actuacions subvencionables indicades en la base segona d'aquesta ordre, s'aportarà una memòria signada per personal tècnic competent. La memòria s'estructurarà en diferents apartats relacionats amb cadascun dels criteris de baremació de la base onzena amb la finalitat de facilitar l'obtenció de la puntuació de l'actuació proposada, incloent-hi com a mínim:  
  
Descripció de la intervenció, incloent-hi superfícies, i justificació de les actuacions a realitzar.  
a) Pressupost detallat de les obres desglossat en partides amb mesuraments i aplicació de preus.  
b) Croquis de l'estat actual (plànols de planta, secció i alçats), així com plànols de la proposta d'actuació.  
c) Annex fotogràfic.  
2. Una vegada dictada la resolució de concessió d'ajudes, i amb anterioritat a l'inici de les obres, l'entitat local aportarà el corresponent projecte d'execució i/o document de l'estratègia.  
El projecte d'obra a realitzar tindrà com a mínim el contingut establit en l'article 233 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014 i el seu desplegament reglamentari.  
Quan l'actuació subvencionada requerisca projecte tècnic haurà de vindre acompanyat d'informe de supervisió favorable emés per una oficina de supervisió de projectes local o provincial o en el seu lloc haurà de tindre el visat col·legial.  
El projecte i, si és el cas, la licitació de les obres es realitzarà tenint en compte l'última versió de la Guia verda de mesures mediambientals en la contractació pública en l'àmbit de l'edificació de la Generalitat, editat per la Vicepresidència Segona i Conselleria d'Habitatge i Arquitectura Bioclimàtica (ISBN: 263-30-448-6039-0).  
  
El projecte l'aprovarà l'òrgan competent municipal, en els termes previstos en la Llei 9/2017, de 8 de novembre, de contractes del sector públic.  
3. El termini per a executar les obres no podrà ser superior a 36 mesos, comptats des de la data de publicació de la resolució de concessió de l'ajuda en el Diari Oficial de la Generalitat Valenciana. Si, per causes alienes a l'entitat beneficiària o promotora de l'actuació, el termini anterior no es compleix, podrà incrementar-se el termini d'execució fins a un màxim de sis mesos, prèvia sol·licitud degudament justificada.  
En el cas que l'obra no estiga acabada en els terminis límits anteriors, es podrà procedir a la revocació i al reintegrament de les ajudes.  
4. Les obres no podran estar iniciades abans de la sol·licitud de les ajudes.  
  
Sisena. Despeses subvencionables  
1. Es podrà subvencionar:  
a) El cost de la redacció de les fitxes per a l'elaboració d'una estratègia local de rehabilitació de l'entorn construït, fins a un màxim de 3.000 euros, si és la primera vegada que es presenta, i fins a un màxim de 1.500 euros, en vegades successives, en el cas que es revisen les fitxes inicials. La revisió de les fitxes anirà acompanyada d'una memòria justificativa del seu abast.  
b) Si és el cas, el cost de la redacció d'una estratègia local de rehabilitació de l'entorn construït, inclosa la redacció de les fitxes, fins a un màxim de 12.000 euros.  
c) El cost de la redacció dels projectes (fins i tot, si és el cas, estudi geotècnic, arqueològic o estructural) i de direcció de les obres, fins a un màxim del 10 % del cost d'execució de l'obra.  
d) El cost d'execució de les obres, que no podrà superar els costos mitjans de mercat de la Comunitat Valenciana. S'entendrà per costos mitjans de mercat de la Comunitat Valenciana els que figuren en l'edició vigent de la base de dades de preus de la construcció de l'Institut Valencià de l'Edificació aplicant, si és el cas, el mecanisme d'actualització de pressupostos previst per l'Institut Valencià de l'Edificació.  
  
e) El cost de l'adquisició, si és el cas, de l'immoble (edifici o sòl), fins a un màxim del 30 % del cost d'execució de les obres calculat d'acord amb el que s'estableix en l'apartat anterior.  
2. En cap cas es consideraran despeses subvencionables els impostos indirectes o l'IVA quan siguen susceptibles de recuperació o compensació. Pel que concerneix els tributs, es consideraran despesa subvencionable quan el beneficiari de la subvenció els abone efectivament; tot això, de conformitat amb el que es disposa en l'article 38.1 de la Llei 38/2003, de 17 de novembre, general de subvencions.  
3. Únicament se subvencionaran aquelles despeses descrites en l'apartat primer d'aquesta base que es realitzen des del primer dia de l'exercici pressupostari de la convocatòria i fins a la finalització del termini d'execució.  
  
Setena. Pressupost protegible màxim i quantia de les ajudes  
1. El pressupost protegible serà igual a la suma del cost de les actuacions subvencionables, d'acord amb els criteris previstos en la base anterior.  
2. L'actuació subvencionable c de les previstes en la base segona d'aquesta ordre, si se sol·licita de manera única, podrà rebre una subvenció bàsica, en cas d'haver-hi disponibilitat pressupostària, per a tots els sol·licitants que aporten la documentació completa requerida, incloent-hi el document de fitxes per a l'elaboració d'una estratègia local de rehabilitació, aplicant sobre el pressupost protegit de l'actuació els percentatges indicats en el quadre següent:  
  
Població del municipi  
(en habitants) Percentatge finançament Generalitat Valenciana  
 500 100 %  
> 500 i 5.000 80 %  
> 5.000 i 50.000 60 %  
> 50.000 40 %  
  
  
Es prendrà com a població del municipi la que figure en l'última estadística publicada per l'INE immediatament abans de la publicació d'aquesta convocatòria.  
3. Les actuacions subvencionables a o b de les previstes en la base segona d'aquesta ordre podran rebre les ajudes següents:  
a) Una subvenció bàsica per a tots els sol·licitants, en cas d'haver-hi disponibilitat pressupostària, que complisquen els requisits per a rebre les ajudes i aporten la documentació completa requerida, calculada aplicant sobre el cost de redacció del document de fitxes per a l'elaboració d'una estratègia local de rehabilitació, justificat mitjançant factura, els percentatges i la subvenció màxima del quadre següent:  
  
  
Població del municipi  
(en habitants) Percentatge finançament Generalitat Valenciana Subvenció màxima (en euros)  
< 5.000 100 % 3.000,00  
1.485-74.651 75 % 2.250,00  
> 50.000 50 % 1.500,00  
  
  
b) Una subvenció addicional que es calcularà aplicant sobre el pressupost protegible de l'actuació els percentatges indicats en el següent quadre i a la qual es descomptarà la subvenció concedida en l'apartat anterior.  
  
Població del municipi  
(en habitants) Percentatge finançament Generalitat Valenciana  
< 5.000 100 %  
6.504-10.958 75 %  
> 50.000 50 %  
  
  
Aquesta subvenció addicional només es concedirà, en cas d'haver-hi disponibilitat pressupostària, a les sol·licituds, una vegada ordenades segons els criteris de baremació, fins a esgotar la partida pressupostària destinada a aquestes ajudes, una vegada descomptat l'import total de les subvencions bàsiques concedides en el punt 2 d'aquesta base i en l'apartat 3.a anterior.  
4. L'import màxim de la subvenció per sol·licitud serà de 500.000 euros.  
  
Huitena. Compatibilitat d'ajudes  
1. La concessió d'aquestes ajudes és compatible amb la percepció de subvencions procedents d'altres fonts públiques, sempre que no provinguen de la conselleria amb competències en matèria de rehabilitació.  
  
2. En qualsevol cas, l'import de la subvenció a concedir no podrà ser d'una quantia que, aïlladament o juntament amb altres subvencions públiques que amb el mateix objecte puguen rebre les parts beneficiàries d'aquestes ajudes, supere el cost previst de l'actuació. En el cas que es done aquesta circumstància, es reduirà l'import de la subvenció a concedir fins a arribar a aquest límit.  
  
Novena. Obligacions i responsabilitats de les parts beneficiàries  
Les parts beneficiàries queden obligades a:  
a) Inscriure en el registre de la propietat la limitació que l'immoble objecte de la intervenció arquitectònica serà de propietat pública i es destinarà a fins socials, excepte que hi haja un acord exprés de la Conselleria, en els termes previstos en l'article 31 de la Llei 38/2003, de 17 de novembre, general de subvencions.  
b) Facilitar qualsevol document, informació o inspecció que la direcció general competent en matèria de rehabilitació considere necessari per al control del compliment dels fins previstos.  
c) Remetre a la Conselleria, en un termini màxim d'un mes comptat a partir de la seua realització, el contracte de la totalitat de les obres, com a document acreditatiu de l'import d'adjudicació de les obres.  
d) Realitzar les obres segons el projecte d'execució aprovat per l'òrgan de contractació municipal.  
e) Comunicar la data de l'acte d'inici de l'obra i, amb un mes d'antelació, la data de l'acte de recepció de l'obra.  
f) Col·laborar en qualsevol actuació de control financer que corresponga a la Intervenció de la Generalitat, amb relació a les ajudes i subvencions concedides.  
g) Comunicar l'obtenció d'altres subvencions o ajudes per a la mateixa finalitat, procedents de qualsevol administració o ens públics o privats, nacionals o internacionals.  
h) Actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les subvencions.  
i) Complir totes i cadascuna de les obligacions establides en l'article 14 de la Llei 38/2003, de 17 de novembre, general de subvencions.  
  
j) Assumir l'aportació econòmica per la diferència entre l'import de l'ajuda i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries que puguen originar-se durant la seua execució.  
k) En cas de la seua existència, per al cobrament de les ajudes s'haurà de procedir a la retirada d'escuts, plaques i altres objectes que continguen simbologia de la revolta militar, de la guerra civil espanyola i de la dictadura franquista, llevat que concórreguen raons artístiques, arquitectòniques o artisticoreligioses protegides per la llei, de conformitat amb l'article 35 de la Llei 20/2022, de 19 d'octubre, de memòria democràtica.  
l) Redactar les fitxes per a l'elaboració d'una estratègia local de rehabilitació de l'entorn construït, d'acord amb el model disponible en la pàgina web de la Conselleria.  
m) Fer constar, en tota la informació o documentació relacionada amb l'actuació, la col·laboració i el finançament de la Generalitat, a través de la conselleria competent en matèria de rehabilitació.  
n) En compliment del que s'estableix en l'article 18.4 de la Llei 38/2003, de 17 de novembre, general de subvencions, l'entitat local es compromet a incloure la participació de la Generalitat de manera visible des de la via pública en la zona d'actuació mitjançant el cartell descriptiu que figura en l'annex II i posteriorment al costat de la porta d'accés principal a l'immoble objecte de la intervenció arquitectònica subvencionada. En aquests figurarà, a més, l'import de la subvenció aportada per la Generalitat.  
o) Si és el cas, instal·lar en la façana de l'edifici, una vegada acabades les obres, una placa en la qual s'indique que han sigut beneficiàries del programa d'ajudes «Pla Conviure» i l'any de la convocatòria.  
p) Fer constar, en tota la informació o documentació relacionada amb l'actuació, així com en les comunicacions dirigides als mitjans de comunicació (premsa, ràdio, televisió, pàgines web, etc.), la col·laboració i finançament de la Generalitat a través de la conselleria amb competències en matèria de rehabilitació.  
  
Desena. Subcontractació de l'objecte subvencionable  
1. Les entitats beneficiàries podran subcontractar fins al 100 per 100 de l'objecte de la subvenció, d'acord amb el que es disposa en l'article 29 de la Llei 38/2003 i 68 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions, i en general en la normativa de subvencions.  
  
2. En els supòsits de subcontractació, les persones contractistes quedaran obligades només davant de l'entitat beneficiària, que assumirà la total responsabilitat de l'activitat subvencionada per la Generalitat.  
  
Onzena. Criteris objectius per a l'atorgament de la subvenció  
  
Per a determinar la prioritat de les sol·licituds, aquestes es valoraran d'acord amb els criteris que s'estableixen a continuació:  
1. En funció de la necessitat d'intervenció en l'entorn urbà:  
a) Segons la dimensió de l'entitat local:  
- De 0 a 100 habitants. 10 punts.  
- De 101 a 500 habitants. 8 punts.  
- De 501 a 2.000 habitants. 6 punts.  
- De 2.001 a 5.000 habitants. 4 punts.  
- De 5.001 a 10.000 habitants. 2 punts.  
b) Per estar el municipi en risc de despoblació: 10 punts.  
S'entendrà que un municipi està en risc de despoblació si, el dia d'inici del termini de presentació de sol·licitud d'ajudes, el municipi està inclòs en l'última resolució de la Presidència de la Generalitat, per la qual s'assigna el fons de cooperació municipal per a la lluita contra el despoblament dels municipis de la Comunitat Valenciana.  
  
c) Per estar inclosa en un «espai urbà sensible»: 10 punts.  
S'entendrà que està inclòs en un «espai urbà sensible» si, el dia d'inici del termini de presentació de sol·licitud d'ajudes, l'àrea d'intervenció es troba majoritàriament dins de l'àrea qualificada pel Visor d'Espais Urbans Sensibles com a «espai urbà sensible».  
  
2. En funció de si l'entitat local ha rebut ajudes de la conselleria competent en matèria de rehabilitació:  
a) Les entitats locals que no hagen rebut subvenció addicional d'aquesta ajuda en qualsevol de les dues convocatòries anteriors: 30 punts.  
No es tindrà en compte com a ajuda rebuda per a l'aplicació d'aquest criteri haver sigut subvencionades únicament les fitxes i/o estratègia local de rehabilitació de l'entorn construït.  
b) Les entitats locals que no siguen beneficiàries d'una ajuda directa en matèria d'actuacions urbanes que conste com a línia nominativa, en la mateixa anualitat pressupostària de la convocatòria d'aquestes ajudes: 20 punts.  
3. En funció de la qualitat de l'estratègia:  
a) Qualitat de les fitxes per a una estratègia local de rehabilitació de l'entorn construït: fins a 10 punts.  
b) Qualitat de l'estratègia local de rehabilitació de l'entorn construït, en cas de presentar-la: fins a 5 punts.  
c) Capacitat de la proposta estratègica de dinamitzar socioeconòmicament l'entorn. Es tindran en compte qüestions com el cofinançament del projecte, la cogestió de la futura activitat, la pertinència de l'activitat en l'entorn, la seua capacitat de permanència: fins a 5 punts.  
  
4. En funció de l'actuació proposada:  
d) Qualitat urbana, arquitectònica i constructiva, valorant especialment les actuacions conjuntes de rehabilitació d'edificació (intervenció física) i adequació del seu entorn construït immediat (intervenció urbana): fins a 20 punts.  
e) Governança participativa: codisseny de la intervenció en la fase de diagnòstic, ideació i disseny; seguiment i avaluació participada durant la intervenció o la implementació; models de gestió participada de l'edifici o d'algun espai; xarxes i sinergies comunitàries; etc.: fins a 10 punts.  
f) Inclusió: accessibilitat universal en l'edifici i/o espai públic; vitalitat dels espais i escala de proximitat; adaptabilitat a la diversitat i flexibilitat; foment de l'autonomia en l'ús; benestar i confort: fins a 10 punts.  
  
g) Sostenibilitat: estalvi energètic i reducció de contaminació ambiental; foment de l'economia circular i reutilització; millora de la resiliència; foment de la rehabilitació enfront de la substitució: fins a 10 punts.  
  
Dotzena. Forma i termini de presentació de les sol·licituds  
1. Les sol·licituds es presentaran telemàticament per les administracions locals i altres entitats de dret públic d'àmbit local, per mitjà de la persona representant legal, degudament emplenades i dins del període previst en l'apartat tercer de l'ordre segona de la present ordre.  
  
El procediment telemàtic requerirà la presentació de sol·licituds, segons el model normalitzat, a través de tràmit telemàtic habilitat a aquest efecte en la seu electrònica de la Generalitat, https://sede.gva.es, i hauran d'estar signades electrònicament mitjançant signatura electrònica avançada, basada en un certificat reconegut segons el que es disposa en el Decret 220/2014, de 12 de desembre, del Consell, pel qual s'aprova el Reglament de l'Administració electrònica de la Comunitat Valenciana, i expedit per la Generalitat o per qualsevol altre prestador de serveis de certificació amb el qual la Generalitat haja signat el conveni oportú.  
Cada entitat local només podrà presentar una sol·licitud, sent vàlida l'última presentada fins que l'expedient dispose de la documentació requerida, i la seua presentació comportarà l'acceptació incondicionada de les bases establides en la present ordre.  
2. En l'imprés normalitzat de sol·licitud d'ajudes es reflectiran les següents dades:  
a) Dades de l'Administració local o entitat de dret públic sol·licitant.  
b) Dades del representant: cognoms, nom i NIF.  
c) Dades de l'immoble i/o entorn urbà: adreça i referència cadastral, si és el cas.  
d) Superfície construïda total i/o superfície afectada per l'actuació.  
  
e) Autorització o oposició de les persones sol·licitants, perquè l'administració consulte les següents dades:  
- Estar al corrent de les obligacions tributàries amb l'Estat.  
- Estar al corrent de les obligacions tributàries amb la Generalitat Valenciana.  
- Identitat de la persona sol·licitant o, si és el cas, del seu representant legal.  
- Estar al corrent dels pagaments amb la Tresoreria de la Seguretat Social.  
- Dades cadastrals.  
En el cas que les persones sol·licitants no autoritzen o s'oposen a aquesta consulta, hauran d'indicar els motius i aportar, si és el cas, el document acreditatiu corresponent.  
3. Juntament amb la sol·licitud s'aportarà la següent documentació:  
a) Documents en format Excel i PDF signat digitalment de les fitxes per a l'elaboració d'una estratègia local de rehabilitació de l'entorn construït, d'acord amb el model disponible en la pàgina web de la Conselleria.  
b) Si és el cas, l'estratègia local de rehabilitació de l'entorn construït.  
c) Memòria justificativa de l'actuació d'acord amb el que s'indica en la base cinquena, llevat que únicament se sol·licite subvenció per a l'estratègia local de rehabilitació de l'entorn construït.  
d) Programa d'actuació que garantisca la viabilitat de l'execució de la intervenció en els exercicis establits. A aquest efecte, s'indicarà una estimació de l'import de la despesa que es realitzarà anualment durant el període d'execució de l'actuació, indicant la previsió de les dates d'inici i finalització de les obres.  
e) En aquells supòsits en els quals les persones sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, manifesten l'oposició al fet que l'Administració demane electrònicament la documentació necessària per a la tramitació de l'expedient, hauran d'aportar els certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social, d'estar al corrent en les seues obligacions i de no ser deutor per reintegrament de subvencions al fet que estiga obligat.  
f) Factura, si és el cas, del cost d'elaboració del document de fitxes per a l'elaboració d'una estratègia local de rehabilitació, aprovada per l'òrgan municipal competent.  
g) Factura, si és el cas, del cost d'elaboració del document d'estratègia local de rehabilitació, aprovada per l'òrgan municipal competent.  
  
h) Justificant de propietat de l'immoble per part de l'entitat local sol·licitant o justificant del compromís d'adquisició (contracte d'arres o qualsevol altre document que puga justificar-ho).  
i) Acreditació de la representació en els termes previstos en l'article 5 de la Llei 39/2015, d'1 d'octubre, del procediment administratiu comú de les administracions públiques.  
j) Imprés normalitzat de domiciliació bancària degudament emplenat, designant el compte bancari de la persona sol·licitant per a l'ingrés de les ajudes únicament en el cas de persona física que no es troba obligada a utilitzar el tràmit automatitzat per a la tramitació de l'alta o modificació de la domiciliació bancària segons el que es disposa en l'Ordre 2/2022 de la Conselleria d'Hisenda i Model Econòmic i siga nova perceptora d'ajudes de la Generalitat o requerisca de canvi de número de compte bancari.  
D'acord amb el que disposa l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat (DOGV 9324, 25.04.2022), estan obligats a utilitzar el sistema d'altes, modificacions i baixes de comptes bancaris les següents persones interessades:  
- Les persones jurídiques.  
- Les entitats sense personalitat jurídica.  
- Qui exercisca una activitat professional per a la qual es requerisca col·legiació obligatòria, per als tràmits i actuacions que realitzen amb les administracions públiques en exercici d'aquesta activitat professional. En tot cas, dins d'aquest col·lectiu s'entendran inclosos els notaris i registradors de la propietat i mercantils.  
- Qui represente una persona interessada que estiga obligada a relacionar-se electrònicament amb l'Administració.  
El tràmit es pot realitzar en la seu electrònica de la Generalitat, a través del següent enllaç: https://www.gva.es/va/inicio/procedimientos'id\_proc=22539.  
Tot això, sense perjudici que les persones físiques, quan ho consideren oportú, puguen realitzar el tràmit automatitzat en substitució de l'imprés de domiciliació bancària.  
Juntament amb la sol·licitud s'aportarà el justificant que acredite la realització del tràmit, si és el cas.  
4. Les transmissions telemàtiques de dades tindran la naturalesa jurídica de certificats quan siguen signats electrònicament per la persona titular de l'òrgan responsable de les dades transmeses i conste expressament aquesta naturalesa.  
  
Tretzena. Ordenació i instrucció de l'expedient  
1. L'ordenació i instrucció de l'expedient correspondrà als serveis centrals i/o territorials de la direcció general amb competències en matèria de rehabilitació.  
2. Rebudes les sol·licituds, mitjançant el tràmit telemàtic habilitat a aquest efecte i en el termini establit en la convocatòria, els serveis territorials/centrals verificaran el contingut i podran realitzar d'ofici les actuacions que consideren necessàries per a la comprovació de les dades en virtut de les quals s'ha de pronunciar la resolució.  
3. L'avaluació i selecció de les sol·licituds es realitzarà tenint en compte, exclusivament, la documentació aportada, i s'atribuirà a cadascuna de les sol·licituds una puntuació d'acord amb els criteris de valoració establits en aquestes bases.  
4. En el termini d'un mes des de la data de finalització del termini per a presentar les sol·licituds d'ajudes es publicarà en la web de la Vicepresidència Segona i Conselleria d'Habitatge i Arquitectura Bioclimàtica la llista de sol·licituds completes i incompletes.  
Si per motius justificats no es pot publicar aquesta llista en el termini indicat, es comunicarà en l'esmentada web la nova data de publicació.  
5. Quan la sol·licitud es trobe incompleta i no reunisca els requisits exigits o no s'acompanye de la documentació que resulte exigible d'acord amb aquesta ordre, la publicació en la web a la qual es fa referència en l'apartat anterior, indicarà a l'entitat interessada la causa que impedeix la continuació del procediment i li requerirà perquè, en el termini de 10 dies, esmene la falta o adjunte els documents preceptius, amb indicació que, si no ho fa, es considerarà que desisteix de la seua petició, prèvia resolució, que haurà de ser dictada en els termes previstos en la legislació de procediment administratiu comú.  
  
En cas que les esmenes i aportacions de documentació suposen una modificació de les dades i/o quantitats indicades en el formulari de sol·licitud inicial, s'haurà d'aportar un certificat signat pel representant legal en el qual s'especifiquen les noves dades i/o quantitats de la seua sol·licitud.   
6. Una vegada completada la documentació, les sol·licituds presentades que complisquen els requisits exigits s'ordenaran de major a menor puntuació, atesos els criteris de baremació inclosos en aquestes bases, i s'elaborarà la llista de sol·licituds que resultaran adjudicatàries de les ajudes, en funció de la partida pressupostària destinada a aquestes ajudes que s'establisca en la convocatòria d'ajudes.  
En cas d'igualtat de puntuació, prevaldrà la sol·licitud amb el número més baix de registre telemàtic d'entrada en la qual s'haja completat la documentació requerida en la base dotzena.  
7. La direcció general competent en matèria de rehabilitació podrà conveniar amb una entitat col·laboradora serveis externs de suport en tasques auxiliars de recepció de sol·licituds, avaluació, verificació administrativa, comprovacions in situ i tràmits per al pagament, d'acord amb el que s'estableix en l'article 12 de la Llei 38/2003, de 17 de novembre, general de subvencions. L'entitat col·laboradora haurà de complir els requisits previstos en l'article 13 de l'esmentat text legal, i haurà d'acreditar, en tot cas, que per a la realització dels treballs contractats disposa d'un servei compost pels perfils tècnics qualificats i amb els adequats nivells d'experiència i especialització i que compta amb els mitjans materials necessaris i suficients per a la bona execució del servei. L'entitat col·laboradora quedarà subjecta al compliment de les obligacions establides en l'article 15 de la Llei 38/2003, de 17 de novembre, general de subvencions. La contractació amb l'entitat col·laboradora s'ajustarà al que es disposa en la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives 2014/23/UE i 2014/24/UE, del Parlament Europeu i del Consell, de 26 de febrer de 2014.  
  
Catorzena. Òrgan col·legiat  
1. Una vegada avaluats els expedients i ordenats d'acord amb el que s'estableix en la base anterior, per a l'elaboració de la proposta de resolució es constituirà un òrgan col·legiat els membres del qual seran designats per la persona titular de la direcció general competent en matèria de rehabilitació i, si és el cas, podrà designar suplent, en els supòsits de vacant, absència o malaltia, així com en els casos en què haja sigut declarada l'abstenció o recusació d'alguna de les persones integrants.  
2. L'òrgan col·legiat estarà integrat per personal empleat públic dependent orgànicament o funcionalment de la direcció general competent en matèria de rehabilitació en un número no inferior a cinc, un dels quals, actuarà de president/a i un altre com a secretari/ària.  
3. L'òrgan col·legiat podrà sol·licitar informes tècnics d'avaluació cientificotècnica realitzats per persones expertes independents, comissions de persones expertes o agències d'avaluació que podran participar en les deliberacions de l'òrgan col·legiat amb veu, però sense vot.  
  
4. El funcionament de l'òrgan col·legiat s'ajustarà al règim establit en el capítol II del títol preliminar de la Llei 40/2015, d'1 d'octubre, de règim jurídic del sector públic, i en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
5. En la designació de l'òrgan col·legiat es respectarà el principi de participació equilibrada de dones i homes, tal com estableix la Llei orgànica 3/2007, de 22 de març, per a la igualtat efectiva de dones i homes, i la Llei 9/2003, de 2 d'abril, de la Generalitat, per a la igualtat entre dones i homes.  
  
Quinzena. Resolució i termini  
1. Correspon a la persona titular de la direcció general amb competències en matèria de rehabilitació la resolució de les ajudes que es concedisquen o es deneguen conformement a la corresponent convocatòria i, si és el cas, aquelles qüestions de tràmit que directament o indirectament resolguen el procediment.  
2. El termini màxim per a resoldre i publicar en el Diari Oficial de la Generalitat Valenciana la resolució de concessió d'ajudes serà de sis mesos comptats des de l'endemà de la publicació de la resolució de convocatòria d'ajudes. Una vegada transcorregut aquest termini sense que s'haja dictat i publicat cap resolució expressa, les persones interessades podran entendre desestimada la seua sol·licitud, sense perjudici del que s'estableix en l'article 23 de la Llei 39/2015, d'1 d'octubre, del procediment administratiu comú de les administracions públiques.  
3. La resolució de les ajudes es publicarà en el Diari Oficial de la Generalitat Valenciana, a excepció dels annexos que incloguen la relació de subvencions concedides i denegades que es publicaran en la pàgina web de la Vicepresidència Segona i Conselleria d'Habitatge i Arquitectura Bioclimàtica en l'apartat corresponent de l'ajuda, https://habitatge.gva.es/va/web/arquitectura/pla-conviure-2023. Aquesta publicació substituirà la notificació individual de la resolució, d'acord amb el que s'estableix en la Llei 39/2015, d'1 d'octubre, del procediment administratiu comú de les administracions públiques.  
  
Setzena. Recursos  
La resolució de concessió i desestimació de les subvencions posa fi a la via administrativa i contra aquesta es podrà interposar un recurs potestatiu de reposició, en el termini d'un mes a comptar des de l'endemà de la seua notificació, o bé directament recurs contenciós administratiu, en el termini de dos mesos a comptar des de l'endemà de la seua notificació, de conformitat amb el que es disposa en l'article 46 de la Llei 29/1998, de 13 de juliol, reguladora de la jurisdicció contenciosa administrativa, i l'article 124 de la Llei 39/2015, d'1 d'octubre, del procediment administratiu comú de les administracions públiques.  
  
  
Dessetena. Règim d'abonament de les ajudes  
1. Llevat que la llei de pressupostos per a l'exercici 2023 establisca un règim diferent, l'abonament de les ajudes es realitzarà, respectant les anualitats aprovades per la conselleria competent en matèria de rehabilitació, a l'ajuntament de la següent manera:  
a) Primera bestreta: la conselleria competent en matèria de rehabilitació podrà anticipar fins al 30 per cent de la subvenció aprovada, en concepte de provisió de fons per a l'arrancada de l'actuació. Aquesta bestreta, de conformitat amb el que s'estableix en l'article 171.5, lletra a, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, està exonerat de la constitució de garanties per tractar-se d'una administració pública de caràcter territorial.  
b) Abonaments a compte: una vegada justificat la bestreta atorgada, es podran concedir, prèvia justificació de la despesa realitzada, abonaments a compte per un import màxim cadascun del 30 per cent de la subvenció aprovada sense sobrepassar la disponibilitat pressupostària de l'anualitat corresponent de l'obra.  
c) Pagament final: L'últim pagament de la subvenció es tramitarà una vegada es dispose del certificat final d'obra de l'actuació i es justifique la liquidació de les despeses subvencionables realitzades.  
En el cas que la subvenció es destine exclusivament o en part a la redacció de l'estratègia local de rehabilitació de l'entorn construït, el pagament final es realitzarà previ informe favorable sobre el contingut del document per l'òrgan gestor de l'ajuda.  
2. La primera bestreta s'abonarà, sense necessitat de sol·licitud prèvia, una vegada resolta la convocatòria de concessió de les ajudes.  
3. Per a poder fer efectiu els respectius abonaments a compte, la part beneficiària haurà de sol·licitar-ho telemàticament abans del 15 d'octubre de cada any d'execució de les obres, aportant la següent documentació:  
a) Annex de justificació de la inversió, segons model normalitzat de l'annex I, adjunt a aquestes bases, on es justifique que la despesa realitzada ha superat l'import de la primera bestreta o l'últim abonament a compte atorgat.   
b) Certificat d'obra i factura acreditativa de la despesa o inversió realitzada, aprovats per l'òrgan municipal competent.  
c) En aquells supòsits en els quals les persones sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, hagen manifestat la seua oposició al fet que l'Administració sol·licite electrònicament la documentació necessària per a la tramitació de l'expedient i en cas de pèrdua de vigència dels documents aportats juntament amb la sol·licitud de les ajudes, hauran d'aportar els certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social, d'estar al corrent en les seues obligacions i de no ser deutores per reintegrament de subvencions a què estiguen obligades.  
4. Per a sol·licitar l'últim pagament, la part beneficiària haurà de fer-ho telemàticament adjuntant la documentació que a continuació es detalla:  
a) Annex de justificació de la inversió, segons el model normalitzat de l'annex I, adjunt a aquestes bases, on es justifique la despesa realitzada.  
b) Factura acreditativa de la despesa o inversió realitzada i, si és el cas, certificat final d'obra aprovats per l'òrgan municipal competent.  
  
c) Annex fotogràfic de l'actuació realitzada.  
d) Acta de recepció d'obra i certificat final d'obra.  
e) En aquells supòsits en els quals les persones sol·licitants, en aplicació del que s'estableix en l'article 28 de la Llei 39/2015, d'1 d'octubre, del procediment administratiu comú de les administracions públiques, hagen manifestat la seua oposició al fet que l'Administració sol·licite electrònicament la documentació necessària per a la tramitació de l'expedient i en cas de pèrdua de vigència dels documents aportats juntament amb la sol·licitud de les ajudes, hauran d'aportar els certificats de l'Agència Tributària, de la Conselleria d'Hisenda i Model Econòmic i de la Tresoreria General de la Seguretat Social d'estar al corrent en les seues obligacions i de no ser deutores per reintegrament de subvencions a què estiguen obligades.  
f) Amb caràcter previ al pagament, les entitats locals hauran d'acreditar trobar-se al corrent de la seua obligació de rendir comptes anuals davant de la Sindicatura de Comptes, segons disposa l'article 199.4 de la Llei 8/2010, de 23 de juny, de règim local de la Comunitat Valenciana.  
g) Justificant de la inscripció en el registre de la propietat de la limitació que l'immoble objecte de la intervenció arquitectònica serà de propietat pública amb destinació a fins socials.  
5. En el cas que el cost de l'actuació siga inferior al cost inicial previst inclòs en la sol·licitud d'ajudes, es recalcularà l'import de la subvenció, i aquesta podrà ser minorada si de l'aplicació dels criteris d'aquestes bases resulta un import d'ajuda inferior a l'inicialment previst. L'import de l'ajuda no s'incrementarà encara que el cost de l'actuació supere l'inicialment previst.  
6. El termini de justificació de les subvencions finalitzarà el 15 d'octubre de cada exercici econòmic per al qual es van concedir, sense perjudici que el tancament de l'exercici pressupostari obligue a avançar aquesta data.  
  
Dihuitena. Despesa plurianual i ampliació de l'import global de les ajudes  
1. La dotació econòmica per a la concessió d'ajudes de la convocatòria podrà tindre caràcter plurianual, en funció dels terminis raonables d'execució de les actuacions que s'hi determinen.  
2. Sempre que concórreguen els supòsits d'excepcionalitat establits en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import global de les ajudes amb què es dote cada convocatòria podrà ser ampliat, en cas d'existir disponibilitats pressupostàries, si resulta insuficient per a atendre les peticions que, presentades dins del termini, acrediten reunir els requisits i altres condicions establides en aquestes bases.  
  
3. Si existeix disponibilitat pressupostària per a això, es podrà realitzar una redistribució de les anualitats de les subvencions concedides per a ajustar el cobrament de la subvenció a l'efectiva execució de l'actuació subvencionada.  
  
Denovena. Pla de control  
1. De conformitat amb les previsions establides en l'article 165.2.j i l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, el control de la despesa de les ajudes correspon al centre directiu responsable de la gestió d'aquestes subvencions mitjançant el pla de control següent:  
  
a) El tipus de control a realitzar serà sobre el terreny, en el lloc on s'està executant o s'ha executat el projecte o activitat subvencionable. Es realitzarà una inspecció sobre el terreny amb la finalitat de comprovar la veracitat i la correcció de les actuacions executades.  
  
Si s'estima necessari, podrà sol·licitar-se informació addicional que permeta contextualitzar la documentació aportada al principi i les activitats realitzades.  
b) Dins del conjunt de sol·licituds que es presenten en una mateixa convocatòria, es podrà seleccionar una mostra aleatòria, però prou representativa de qualsevol document i altres elements acreditatius de la realització de les activitats subvencionades. Addicionalment, de forma degudament motivada, es podran aplicar criteris dirigits a la realització d'un mostreig específic per a la comprovació d'aspectes tècnics, econòmics o administratius determinats que s'estimen d'especial rellevància en el marc d'una convocatòria.  
c) El percentatge mínim de subvenció a controlar sobre el total pagat a càrrec de la línia pressupostària serà del 10 %.  
2. Las actuacions que s'efectuen en desenvolupament d'aquest pla de control es realitzaran a través de mitjans propis, personals i materials.  
3. En qualsevol cas, serà aplicable el que es disposa en matèria de control financer, reintegrament i infraccions i sancions administratives en l'esmentada Llei 1/2015, de 6 de febrer, en el Decret 77/2019, de 7 de juny, del Consell, de regulació del procediment de gestió del pressupost de la Generalitat, i en la Llei 38/2003, de 17 de novembre, general de subvencions.  
  
Vintena. Modificació de la resolució de concessió  
Cada alteració de les condicions i requisits tinguts en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions públiques o ens públics, quan l'objecte de les convocatòries siga coincident, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció o a la revocació de la resolució de concessió, així com el reintegrament de les quantitats percebudes en els termes establits per l'article 172 de la Llei 1/2015 i l'article 37 de la Llei 38/2003, i el corresponent procediment sancionador.  
  
Vint-i-unena. Pèrdua del dret al cobrament total o parcial  
1. La Generalitat podrà comprovar, pels mitjans que estime més adequats, el compliment de les obligacions inherents a l'atorgament de les subvencions segons el pla de control regulat en l'article anterior.  
  
L'incompliment d'aquestes obligacions o la comprovació de la falsedat de les dades aportades a l'expedient donarà lloc a la revocació de la subvenció concedida i a la devolució de les quanties atorgades, incrementades amb els interessos legals aplicables des del moment de la seua percepció.  
2. Si la subvenció supera el cost real de l'obra o, si a conseqüència de la disminució del cost global de l'obra projectada, s'ha abonat un import superior al percentatge de participació de l'Administració, pertocarà el reintegrament de l'excés obtingut.  
3. La falta de justificació o la justificació insuficient de la subvenció concedida dins del termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, i en els articles 33 i 34 del Reglament que la desplega, donarà lloc a la pèrdua del dret al cobrament total o parcial de la subvenció, sense perjudici de la celebració, si és el cas, del tràmit d'audiència establit legalment.  
4. La subvenció queda condicionada a l'obtenció del corresponent certificat acreditatiu de la correcta i completa execució de les actuacions d'intervenció arquitectònica, després de la supervisió de les obres executades, una vegada acabades i abans de la seua posada en funcionament.  
  
Vint-i-dosena. Reintegrament de la subvenció  
1. Respecte al possible reintegrament de la subvenció que s'hi ordena, s'ajustarà al que es preveu en el títol II de la Llei 38/2003, de 17 de novembre, general de subvencions, i en l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
2. Les quantitats a reintegrar tindran la consideració d'ingressos de dret públic i reportaran interessos de demora des de l'endemà del seu venciment.  
3. L'interés de demora resultarà de l'aplicació, per a cada any o període dels que integren el període de càlcul, de l'interés legal fixat en la Llei de pressupostos generals de l'Estat per a aquests exercicis, de conformitat amb el que s'estableix en l'article 16 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
4. Serà un supòsit de pèrdua del dret al cobrament de la subvenció i del reintegrament d'aquesta que la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per la convivència de la Comunitat Valenciana, de conformitat amb l'article 41 d'aquesta llei.  
  
Vint-i-tresena. Règim sancionador  
Les entitats beneficiàries de les subvencions quedaran sotmeses a les responsabilitats i règim sancionador regulat en el capítol IV, títol X, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, per la comissió de les infraccions administratives previstes en la normativa estatal bàsica. Així mateix quedaran sotmeses al que s'estableix en la legislació de procediment administratiu comú i de procediment sancionador.  
  
  
Vint-i-quatre. Protecció de dades  
1. Els tractaments de dades personals que, si és el cas, es realitzen en compliment d'aquesta ordre s'ajustaran al que es disposa en el règim jurídic europeu i estatal en matèria de protecció de dades de caràcter personal.  
2. Si hi ha dades personals que es proporcionaren per les entitats interessades a l'administració en l'exercici dels drets garantits en aquesta ordre seran utilitzats complint amb els principis relatius als tractaments de dades personals.  
  
Segon  
Reclamar la competència per a convocar les ajudes delegada mitjançant Resolució de 2 d'agost de 2019, del vicepresident segon i conseller d'Habitatge i Arquitectura Bioclimàtica, sobre delegació de l'exercici de competències en determinats òrgans de la Conselleria i convocar, per a l'exercici 2023, les ajudes per a la rehabilitació d'edificis i l'adequació de l'entorn construït en municipis mitjançant el Pla Conviure d'acord amb les següents condicions:  
1. Finançament de les ajudes  
La present convocatòria d'ajudes es realitza pel procediment de tramitació anticipada d'expedients de despesa, segons el que s'estableix en l'article 41 i 167 de la Llei 1/2015, de 6 de febrer, d'hisenda pública, del sector públic instrumental i de subvencions, i l'article 18 del Decret 77/2019, de 7 de juny, del Consell, de regulació del procediment de gestió del pressupost de la Generalitat, per la qual cosa el finançament de les ajudes regulades en la present ordre queda condicionada a l'aprovació definitiva del projecte de Llei de pressupostos de la Generalitat per a l'exercici 2023.  
El finançament d'aquestes ajudes, segons el projecte de Llei de pressupostos de la Generalitat per a l'exercici 2023, es farà amb càrrec al capítol VII de l'aplicació pressupostària 91.10.49.695.31.2, línia S1754000.  
La quantia total màxima de les ajudes a concedir serà inicialment de 38.080.381 euros. Aquest import es determina a partir de la disponibilitat pressupostària de la línia esmentada, de fons propis no condicionats de la Generalitat.  
El seu abonament, tenint en compte la diversitat temporal de les actuacions subvencionables, se subjectarà a una execució pressupostària desenvolupada en successives anualitats amb la dotació econòmica següent:  
  
Exercici pressupostari (anualitat) Aportació Generalitat  
2023 6.700.000 €  
7691 808.389 €  
2025 7.000.000 €  
2026 6.400.000 €  
2027 4.300.000 €  
Totals globals ajudes 54.670.302 €  
  
  
No obstant això, si es compleix alguns dels supòsits previstos en l'article 58 del Reglament de la Llei 38/2003, de 17 de novembre, general de subvencions, així com el que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, l'import anterior es podrà augmentar amb una quantia addicional de fins a 10.377.299 d'euros mitjançant una resolució de la Vicepresidència Segona i Conselleria d'Habitatge i Arquitectura Bioclimàtica en el cas de produir-se un increment de l'import del crèdit pressupostari disponible a conseqüència d'una generació, una ampliació o una incorporació de crèdit. Aquesta resolució haurà de publicar-se en el Diari Oficial de la Generalitat Valenciana prèviament a la resolució de concessió de les ajudes.  
  
L'efectivitat de la quantia addicional a la qual es refereix l'apartat anterior queda condicionada a la disponibilitat efectiva del crèdit en un moment anterior a la resolució de la concessió de les subvencions.  
Així mateix, atenint-se al que es disposa en l'article 11 del Decret 77/2019, de 7 de juny, del Consell, de regulació del procediment de gestió del pressupost de la Generalitat, aquesta convocatòria preveu que eventuals augments sobrevinguts en el crèdit disponible possibiliten el dictat d'una resolució complementària de la concessió de la subvenció que incloga aquelles sol·licituds que, encara que complisquen tots els requisits, no hagen sigut beneficiàries per esgotament del crèdit inicialment habilitat.  
2. Objecte i condicions de la concessió de les ajudes  
L'objecte de la present convocatòria és concessió de subvencions per a la rehabilitació d'edificis i l'adequació de l'entorn construït en municipis de la Comunitat Valenciana.  
Per a determinar les condicions de concessió d'aquestes ajudes cal ajustar-se al que s'estableix en les bases de la present convocatòria.  
3. Termini de presentació de sol·licituds  
El termini per a la presentació de la sol·licitud s'iniciarà el dia següent al de la publicació de la presente ordre en el Diari Oficial de la Generalitat Valenciana i finalitzarà el dia 25 d'abril de 2023, inclusivament. L'incompliment del termini de sol·licitud determinarà automàticament l'exclusió de la convocatòria.  
4. Sol·licitud i documentació  
A la sol·licitud, en la qual s'indicarà amb caràcter orientatiu la previsió temporal d'execució de les actuacions, s'adjuntarà la documentació que es detalla en la base dotzena de les bases reguladores de la subvenció.  
5. Criteris de valoració de les sol·licituds  
Les sol·licituds presentades es baremaran d'acord amb el que es disposa en la base onzena de les bases reguladores de la subvenció.  
6. Termini de resolució d'ajudes, notificació i recursos  
El termini màxim per a resoldre i publicar en el Diari Oficial de la Generalitat Valenciana la resolució de concessió de les ajudes és el que s'estableix en la base quinzena de les bases reguladores de la subvenció.  
  
La resolució de les ajudes es publicarà en el Diari Oficial de la Generalitat Valenciana, a excepció dels annexos que incloguen la relació de subvencions concedides i denegades que es publicaran en la pàgina web de la Vicepresidència Segona i Conselleria d'Habitatge i Arquitectura Bioclimàtica en l'apartat corresponent de l'ajuda, https://habitatge.gva.es/va/web/arquitectura/pla-conviure-2023. Les entitats sol·licitants podran ser avisades de la publicació de la llista definitiva mitjançant missatge de text SMS al número de telèfon mòbil que hagen facilitat o bé mitjançant correu electrònic a l'adreça que hagen indicat en la seua sol·licitud.  
La publicació en el Diari Oficial de la Generalitat Valenciana substituirà la notificació individual de la resolució, segons el que s'estableix en la legislació del procediment administratiu comú.  
Contra la resolució de les ajudes, que posarà fi a la via administrativa, es podrà interposar un recurs potestatiu de reposició, davant de la secretària autonòmica d'Arquitectura Bioclimàtica i Sostenibilitat Energètica, en el termini d'un mes a comptar des de l'endemà de ser publicada, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de ser publicada, d'acord amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
Tercer. Instruccions i interpretacions   
La persona titular de la direcció general competent en matèria de rehabilitació queda facultada per a dictar totes les instruccions i resolucions que resulten necessàries per a la correcta interpretació, desplegament i aplicació d'aquesta ordre.  
  
Quart. Eficàcia  
Aquesta ordre produirà efectes a partir de l'endemà de ser publicada en el Diari Oficial de la Generalitat Valenciana.  
  
Contra aquesta ordre, que posa fi a la via administrativa, es podrà interposar un recurs potestatiu de reposició davant de la secretària autonòmica d'Arquitectura Bioclimàtica i Sostenibilitat Energètica, en el termini d'un mes a comptar des de l'endemà de ser publicada, segons el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o es podrà interposar directament un recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de ser publicada, de conformitat amb el que s'estableix en els articles 10.1.a i 46.1 de la Llei 29/1998, de 13 de juliol, reguladora de la jurisdicció contenciosa administrativa.  
  
  
València, 15 de febrer de 2023  
  
El vicepresident segon   
i conseller d'Habitatge i Arquitectura Bioclimàtica,  
HÉCTOR ILLUECA BALLESTER